**АЯЗБЕКОВА Бағдагүл Сайлауқызы,**

**Б.Момышұлы атындағы №6 мектеп-гимназиясының қазақ тілі мен әдебиеті пәні мұғалімі.**

**Түркістан облысы, Жетісай қаласы**

**ТІЛ ҒҰМЫРЫ – ҰЛТ ҒҰМЫРЫ**

«Анамыздың ақ сүтімен бойымызға дарыған тілімізді ұмыту бүкіл ата – бабамызды, тарихымызды ұмыту» -деген Б.Момышұлы атамыздың сөзімен бүгінгі баяндамамды бастайын.
Ана тілінің қадір-қасиетін біле білген халқымыз оны ұлттың рухына, қазына байлығына балайды. Себебі, тіл – халықтың жаны, сәні, тұтастай кескін-келбеті, ұлттық болмысы. Адамды мұратқа жеткізетін – ана тілі мен ата дәстүрі. Біздің осындай халықтық қасиетті мұрамыз, ана тіліміз – қазақ тілі.

Қазақ тілінің көрмеген тепкісі жоқ. Бірақ ол бірте-бірте жанданып келеді және де дами береді деген үміттеміз. Күштеп жоймаса ешбір тілдің жойылуы мүмкін емес. Сондықтан осындай жоюдан аман қалған ана тіліміздің болашағы зор болуы тиіс. Өзіміздің **а**на тілімізді қаншама зиялы адамдар қорғап өлеңнің селдетіп суын ағызып, тілдің балын тамызып, құдіретті тілімізді сақтап қалуға ат салысқан. Бұл жерде мен Оразақын Асқар ағамыздың өлеңінен үзінді оқып бергім келіп тұр.

Ана тілі ана сүтін ақтаған,

Сені Орхон – Енисей де сақтаған.

Құрта алмаған тіпті Алқа көл сұлама

Қорғаған ел шұбырынды Ақтабан.

Қай заманда да ата-бабамыз өткір тілі, есті сөзімен дау-дамай, ұрыс-шайқасты тоқтатқан. Ақын-жырауларымыз сөзден ой-маржанын теріп, ізбасар ұрпағының санасына гаухар жырларымен, қанатты сөздерімен ой сала білген.

Ахмет Байтұрсынұлы: «Ұлттың жоғалуына себеп болатын нәрсенің ең қуаттысы – тіл, сөзі жоғалған ұлттың өзі де жоғалады»,- деп айтқан. Әр адамға өз ана тілінен артық тіл жоқ деп санаймын. Бүгінгі күні егемендігімізді алып, ата-бабаларымыз армандаған тәуелсіздікке қол жеткізіп тұрған шақта осы рухани құндылықтарымыздың қайнар бұлағы – қазақ тілінің қадір-қасиетін жете түсінуіміз қажет. Еліміздің әр азаматының мемлекеттік тілді меңгеруі Отан, қоғам алдындағы азаматтық парызы деп есептеуіміз керек. Қазақ тіліне деген құрмет пен ықыласты ұлттық сана биігіне көтерген жөн. Киелі де қастерлі өз ана тіліміздің қадірін біліп, өз тілімізде дұрыс сөйлесе білуді әр қазақ баласы бірден-бір міндетім деп есептесе, тіл болашағы зор болар еді.

Махмұд Қашқари «Тәрбие басы – тіл» деп айтқан екен.Тәрбиенің бастауы отбасынан басталатыны рас.Әр ата-ана ұрпақ тәрбиесі барысында әуелі ана тілін меңгертіп, ұлттық құндылықтарды бойына сіңіре білсе, ата-анасынан үлгі алған бала ұлтының тілін, дінін, дәстүрін сыйлай білері анық.Сонда барып, тілін, салтын жетік меңгерген ұрпақ ел ертеңі үшін аянбай еңбек ететін болады. Осы орайда М.Шаханов ағамыздың мына өлеңі есіме түсіп отыр

Өз перзентін тек орысша оқытса ата-анасы,

Ана тілін ардақтауға жетпегені шамасы.

Егер тамыр жая алмаса бала ана тілінде,

Туған тілін тұңғыш тұғыр ете алмаса білімге

Ол, әрине, орысша ойлап, тек орысша түс көрер,

Оны баба табиғатқа бұру қиын күшпенен,

Ана тілсіз дамыған соң сезім, ойы, санасы,

Түрі қазақ болғанымен ол – орыстың баласы

Яғни, бұл өлең жолдары арқылы М.Шаханов ағамыз бізге не айтпақ болды? Алғаш мектеп табалдырығын аттағанда орыс сыныбына барған бала орысша оқыса, ол тек орысша ойлап, орысша сөйлейді. Сол үшін балаларымызды өз ана тілімізде оқытып, оның қадір қасиетін түсіндіре білейік. Ана тіліміздің тазалығын сақтау, оны қолдап, қорғау өз қолымызда.

Қазақта «Сын түзелмей, мін түзелмейді» деген ұлағатты сөз бар. Тілімізді қанша мақтап, бөркімізді аспанға лақтырғанымен, қазіргі қоғамда қазақ тілінің мүшкіл халі оған жанашыр адамның қабырғасына батпай қоймайды. Мынау жаһанданудың алапат заманында «Қазақ тілі өлмейді» деп еш әрекетсіз ұрандау – барып тұрған жауапсыздық. «Ауруын жасырған өледі» дегендей, бізде қазақ болып туса да, қазақтарды жек көретін, оның тілін менсінбейтін нигилисттердің жаңа буыны өсіп, жетіліп келе жатқаны ешкімге таңсық емес. Оларға тойтарыс беру, туған тіліне сүйіспеншілігін ояту тек мектеп мұғалімінің парызы ма? Олардың көретіні қолдарындағы ұялы телефондары. Таза қазақ тіліндегі сөздер мен әндерден гөрі шұбарлап жазылғандарға қызығып, сол әндерді хит санап, жаттап, айтып жүр.

«Жаман айтпай, жақсы жоқ» дегендей, «Алтын күннен бағасыз бір белгі боп» қалған құдіретті тіліміздің бағасын түсірмейікші. Тіл тағдыры – ел тағдыры. Тілге құрмет баршамызға ортақ емес пе? Бүгінгі балаларымыздың, ертеңгі немерелеріміздің болашағына алаңдамайтын ата-ана бар ма? Ендеше, олардың санасына «Тірліктің тілсіз мәні не?» деген өмірлік қағиданы отбасы, ошақ қасынан құйып өсірейік.

Сөзімді қорытындылай келе, «Тілден асқан байлық жоқ» тон-торқа, мал-мүлік, алтын-күміс байлығы түпкілікті емес. Күндердің күнінде сарқылады, тозады. Халықпен бірге мәңгі жасайтын тіл байлығы. Тіл ғұмыры - ұлт ғұмыры екенін ешуақытта ұмытпайық!